
Különleges műveleti erők a rodéziai bozótháborúban (1964–1979)

Kulcsszavak: Rodéziai bozótháború
Kutatásom középpontjában a különleges műveleti erők rodéziai bozótháborúban (1964-1979) betöltött szerepe áll. Témaválasztásomat az indokolta, hogy a napjainkban zajló konfliktusok miatt a különleges műveleti erőkről sokat hallhatnak a hírfogyasztók, ugyanakkor a területtel kapcsolatos eddigi tudományos vizsgálatok nem fednek le minden ezzel a témakörrel kapcsolatos aspektust. Ez a kutatás részben ezt a hiányt igyekszik pótolni. Az általam vizsgált egységek pedig egy már több mint 40 éve megszűnt, a fehér elnyomó kisebbség által uralt korábbi brit gyarmat, Rodézia fegyveres erőinek különleges alakulatai: a mélységi felderítésre és szabotázsra specializálódott Különleges Légi Szolgálat, az SAS az egyik, a másik pedig az ál-gerilla hadműveletekre kiképzett Selous Scouts. Forrásként használtam már megjelent visszaemlékezéseket, memoárokat, de legelsősorban az ezen egységek korábbi tagjaival többnyire online formában lefolytatott interjúkra helyeztem a hangsúlyt, melyekből összesen 11 adatközlővel több, mint 41 órányi interjúanyagot sikerült összegyűjtenem, valamint megvalósult egy személyes interjú is. Az adatközlőimet összesen 6 országból: az Amerikai Egyesült Államokból, az Egyesült Királyságból, Németországból, a Dél-Afrikai Köztársaságból, Zimbabwéből és a Fülöp-szigetekről értem el. Kutatásom során vizsgált kérdések: ezen egységek rekrutációja valamint kiválasztási és kiképzési folyamatai, arra keresve a választ, hogy létezhet-e egy általános karaktere egy különleges műveleti katonának, és amennyiben igen, eltérhet-e ez a két különböző alakulat esetében. Saját magamnak tulajdonított eredményként könyvelem el a fent említett egységek jelentkezőkkel szemben támasztott követelményeinek, kiválasztási és kiképzési folyamataiknak a bemutatását, valamint az általános karakterisztikai elemzésüknek a levezetését. Emellett pedig a kiválasztás és kiképzés folyamatairól korabeli hivatalos dokumentumokhoz is hozzájuthattam interjúalanyaim által.



